**I N D O K O L Á S**

**Szombathely Megyei Jogú Város Önkormányzata Közgyűlésének a helyi adókról szóló 38/2011.(XII.19.) önkormányzati rendelet módosításához**

A helyi adókról szóló 1990. évi C. törvény (a továbbiakban: Htv.) 2017. január 1. napján hatályba lépő módosítása értelmében az Önkormányzat által a vállalkozók számára nyújtható helyi iparűzési adómentesség, adókedvezmény nem minősül csekély összegű (de minimis) támogatásnak. A Htv. ezirányú módosítása indokolja a helyi adókról szóló önkormányzati rendelet de minimis támogatásra vonatkozó szabályozásának módosítását.

1. §

A Htv. jelenleg hatályos 39/C.§ (5) bekezdés szerint a maximálisan 2,5 millió forint vállalkozási szintű adóalap alatti vállalkozások részére, valamint a háziorvos, házi gyermekorvos, fogorvos, védőnő vállalkozó számára az önkormányzatok által rendeletben szabályozott mentesség, kedvezmény csekély összegű (de minimis) támogatásnak minősül. Az egyes adótörvények és más kapcsolódó törvények módosításáról szóló 2016. évi CXXV. törvény 118. § 1. pontja 2017. január 1. napjától hatályon kívül helyezi a Htv. 39/C. § (5) bekezdését, melynek értelmében 2017. évtől az önkormányzatok által nyújtható adóelőnyök nem minősülnek de minimis támogatásnak. Ezért Szombathely Megyei Jogú Város Önkormányzata Közgyűlésének a helyi adókról szóló 38/2011.(XII.19.) önkormányzati rendelete(továbbiakban: R.) 1/A. §-ának a 3. *állami támogatás*, illetve a 4. *egy és ugyanazon vállalkozás* fogalmainak; a helyi iparűzési adómentességet érintő csekély összegű támogatás szabályait tartalmazó 6.§ (3)-(10) bekezdéseinek; továbbá a R. 1. mellékletét képező adóalanyi Nyilatkozatnak, és a R. 2. mellékletét képező Önkormányzati Igazolásnak a hatályon kívül helyezése szükséges.

2. §

A rendelet hatályba lépését szabályozza.